Me gusta ser una zorra

Me gusta ser una zorra Vulpes talde bizkaitarraren 1983ko abestia da, I Wanna Be Your Dog kantuaren bertsioa gaztelaniaz (The Stooges, 1969), punk estiloan garatua . Vulpes taldearen single bakarreko kantu nagusia izan zen, eta kantu ezagunena ere bai, zentsuraren poderioz.

 Historia 
Vulpes taldeko emakumeek 18 eta 20 urte arteko adina zutela, 1983an, single bat kaleratu zuten bi abestirekin: Me gusta ser una zorra eta Inkisición. Single horren azalean taldearen izena SS nazien letra estiloarekin jarri zuten, zirikatzeko helburuarekin bakarrik, ez ultraeskuindarrak zirelako. Hori dela eta, gehienetan Vulpess izenpean dira ezagunak taldekoak.

Urte berean bideoklip bat grabatu zuten. Carlos Tena TVE1erako musika programa berri bat prestatzen ari zen, "Caja de Ritmos", eta Vulpes taldeari bideoklipa grabatzea proposatu zion. Me gusta ser una zorra abestia aukeratu zen kamera aurrean interpretatzeko. Grabaketa egiteko bi aukera eskaini zituen Carlos Tenak, bata kantuaren hitzak leuntzea, eta bestea, kantuan zehar biraoak entzuterakoan zentsura aplikatzea. Taldekideek bigarren aukera hautatu zuten, baina hala ere bideoklipa bere osotasunean eta zentsura gabe emititu zen 1983ko apirilaren 16an. Hurrengo larunbatean (saioaren eguna hori zen), ez zuten eman Caja de Ritmos, eta haren ordez zezenketa bat jarri zuten. Gero saioak jarraitu zuen, baina ez asko, uztailera arte.

Maiatzaren 1ean ABC egunkariaren editorialean emisio honen berri eman zen, abestiaren hitzak zabalduz eta telebista kateko zuzendaritzari neurriak hartzeko eskatuz, Espainian udal hauteskundeak gainean zeudela (maiatzaren 8an), eta haietan agintean zen PSOEri kalte egiteko asmoz batzuen arabera, TVEren kontrola sozialistak zutelakoan. Gainera, Espainiako estatuko fiskal nagusiak Vulpes taldeko Loles Vázquez auzitara eraman zuen abesti horren hitzen egilea izateagatik. Guzti honengatik Carlos Tenak dimisioa aurkeztu zuen.

Urte bereko udan Espainian zehar bira bat egiteko kontratua sinatu zuten Vulpeskoek, arazoak baino sortuko ez zizkiena. Harrezkero ez zuten gehiago Euskal Herrian kontzerturik eman, eta gutxira taldea desagertu egin zen.

 Erreferentziak 

 Kanpo estekak 

Kategoria:1983 Euskal Herrian
Kategoria:Gaztelaniazko abestiak
Kategoria:1983 Espainian
Kategoria:Zentsura musikan
Kategoria:Punk abestiak
Kategoria:Televisión Española